Рождество
Рождество Христово! Рождество
и на правдата света в Балкана!
За небето сяйно тържество —
и за българский народ — настана,
че постигнат той видя си бляна.
 
Рождество Христово! Празник мил
от морето Черно до Морава
и при Охрид, дето Самуил
гледа смаян как се въплотява
в бърз растеж мечта му величава.
 
Рождество Христово! Векове
чакала България такова!
И здрависва в тия часове
в радост неизпитвана и нова
слънцето във люлката Христова.

Стихотворения на Иван Вазов